钦定古今图书集成/明伦汇编/官常典/第794卷 > 张亨
## 钦定古今图书集成/明伦汇编/官常典/第794卷 > 张亨

按《金史》本传：“亨字彦通，大兴漷阴人。登皇统六年进
士第，调樊山丞，以廉干闻，授弘州军事判官，历钜鹿、
宜川令。大定二年，补尚书省令史，除大理司直，累迁
尚书左司郎中，授户部侍郎，移吏部，擢中都路都转
运使。坐草场使邓汝霖盗草，失举劾，解职，削一官，起
授户部尚书。世宗谓宰臣曰：‘御史中丞马惠迪与张’”
亨人才孰优，平章政事张汝霖曰：“惠迪为人虽正，于
事不敏。亨吏才极高。”上曰：“如汝父浩，于事明敏，少有
及者。但临事多徇，若无此过，则诚难得之贤相也。”时
车驾东巡，费用百出，自辽以东，泉货甚少，计司患其
不给，欲辇运以支调度。亨谓：“上京距都四千里，若挽
钱而行，是率三而致一也。不独枉费国用，无乃重劳
民力乎？不若行会便法，使行旅便于囊橐，国家无转
输之劳，而用自足矣。”出为绛阳军节度使。已而复谓
宰臣曰：“汉人三品以上官，常少得人，如张亨近令补
外，颇为众议所归。以朕观之，无甚过人。小官中岂无
才能之士，第未知耳。”又曰：“亨尝为左司，奏事多有脱
略，是亦谬庸人也。”章宗即位，初置九路提刑司，时方
重其选。上以亨为河东南北路提刑使，兼劝农采访
事，访其利病，条为十三事以闻，上嘉纳之。亨在职每
事存大体，略苛细，御史以宽缓不事事劾之，降授蔡
州防御使。明年，迁南京路转运使，转知归德府事，致
仕。泰和二年卒，年七十八。亨才识强敏，明达吏事，终
始有可称云。